
2013 M. LIETUVA PIRMININKAUS ES TARYBAI

2013 m. kovo 15 d. pranešimas VIR

Europos reikalų komitetas: Nyderlandų premjeras yra laukiamas ES Rytų Partnerystės viršūnių susitikime Vilniuje lapkritį

Nyderlandų Karalystės Ministras Pirmininkas Markas Rute (Mark Rutte) yra labai laukiamas Europos Sąjungos (ES) Rytų Partnerystės viršūnių susitikime, kuris vyks lapkričio 28–29 d. Vilniuje. Tai šiandien susitikime su Nyderlandų nepaprastuoju ir įgaliotuoju ambasadoriumi Lietuvoje Korneliu Vilemu Spansu (Kornelis Willem Spaans) patvirtino Seimo Pirmininko pavaduotojas ir Europos reikalų komiteto (ERK) pirmininkas Gediminas Kirkilas. 

ES Rytų Partnerystės viršūnių susitikimas yra vienas svarbiausių Lietuvos pirmininkavimo ES Tarybai renginių. Nyderlandų Užsienio reikalų ministerija rekomendavo šalies premjerui vykti į šį susitikimą ir jis įrašytas į Ministro Pirmininko darbotvarkę. Pastaruoju metu Nyderlandų tonas Rytų Partnerystės atžvilgiu reikšmingai pasikeitė – atsirado svarstymai, jog Ukraina yra strategiškai svarbi. 

ERK pirmininkas ir Nyderlandų ambasadorius taip pat pasidžiaugė tuo, kad Nyderlandų karinės oro pajėgos nuo 2017 metų atnaujins savo dalyvavimą NATO oro policijos misijoje, prisidedančioje prie Lietuvos, Latvijos ir Estijos oro erdvės saugumo užtikrinimo. Prieš tai olandų kariai Baltijos šalių oro erdvę saugojo 2005 m. pirmąjį pusmetį. 

Seimo Pirmininko pavaduotojo Gedimino Kirkilo patarėja 

Morta Vidūnaitė (tel. (8 5) 239 6278, mob. 8 612 01121, el. p. Morta.Vidunaite@lrs.lt). 

Seimo kanceliarijos Tarptautinių ryšių departamento Parlamentinių ryšių skyriaus vyriausioji specialistė 

Jolita Siriūtė (tel. (8 5) 239 6218,  el. p. Jolita.Siriute@lrs.lt). 

Cituojant Seimo kanceliarijos Komunikacijos departamento Ryšių su visuomene skyriaus pranešimus, prašom nurodyti šaltinį.





